和希夷木犀韻
作者：王柏
朝代：宋

paragraphs: 秋來望月如水犀，忽有香風鼻觀吹。
徧尋不得見花面，若得見花敢輕賤。
徐徐步轉牆角來，草色芊芊一徑開。
儼然嘉樹奠南服，環佩鏘鏘萬圭綠。
陽豔多情不敢媒，平生偶與西風熟。
皇天清則土方真，耿耿誰如受命獨。
三閭愁兮洞庭波，辛蓀蘭芷方並蓄。
只有淮南招隠句，攀緣千古資膏馥。
希夷雅好異於是，萬斛清香金一粟。
曜靈西征易侵尋，綠鬢朱顔不待人。
秋花不比春花早，開到秋花也是春。
吟花弄葉何時足，年少須臾成老宿。
一根生意貴栽培，力到自然文郁郁。
君不見岩花獨步秋葉中，穿天出月莫敢相過從。